Ut mot Listhaug: – Hele livet har jeg hørt dritt fra politikere om hvor jeg er oppvokst
– Hele livet har jeg hørt dritt fra politikere om hvor jeg er oppvokst, sier Assad Nasir. Nasir er født og oppvokst på Furuset, og jobber nå som lærer. I tillegg er han lokalpolitiker i Sv. Furuset er et område i bydel Alna i Oslo, og er et av områdene hvor størst prosentandel har innvandrerbakgrunn (63 %) – dersom man også regner norskfødte med innvandrerforeldre som innvandrere. Ifølge Sylvi Listhaug er dette et av områdene som ville vært definert som en getto i Danmark. Det er Nasir helt uenig i. – Frp burde kalle utvalget sitt for ekskluderingsutvalg, for det de foreslår er ekskluderende, og ikke integrerende. Hvis man faktisk ønsker mer og bedre integrering, må man sette i verk tiltak som virkelig integrerer. Listhaug frykter gettoer: Her vil hun si nei til alle nye flyktninger Det er flere tiltak i bydelen hvor folk med forskjellig bakgrunn møtes, forteller Nasir. Deriblant skjer det mye på biblioteket og aktivitetssenteret i Furuset. – Det er helt klart utfordringer, men de har ingenting med etnisitet å gjøre. Det er sosiale utfordringer som heller handler om klasseforskjeller, sier han. Nasir tror løsningen er en sosial boligpolitikk. – Vi må bygge boliger over hele byen som folk har råd til å kjøpe.Utenfor Furuset senter møter vi Anne Grethe Wagner. Hun har bodd på Furuset i over 40 år, og trives godt. – Når noen sier noe stygt om Furuset kommer piggene ut, sier hun. Likevel legger hun ikke skjul på at hun synes det er mange innvandrere i nærheten av senteret. – Jeg føler jo at jeg er i mindretall, og det liker jeg ikke, men jeg har aldri opplevd noe negativt på T-banen og jeg kan alltid gå trygt hjem.Anita Karlson bor på Ellingsrud, men er ofte på Furuset på dagtid. Hun jobber som oversetter, og synes det er fint å sitte på biblioteket for å jobbe. – Jeg har aldri opplevd noe utrygt på Furuset, sier hun. Karlson tror ikke Listhaug sitter på løsningen: – Det er viktigere med et godt tilbud til ungdommen, og sørge for god oppfølging hjemme.Håkon Ragnar Astrup er lokallagsleder i SV i bydel Alna. Han mener også at Listhaug har misforstått, og at hun stigmatiserer innvandrere. – Bruken av getto-begrepet er helt feil. Alle forskningsmiljøer i Norge som analyserer sosiale forskjeller, demokrati, fattigdom og kriminalitet sier at det ikke finnes gettoer i Norge. Astrup mener at boområdene i ytre Oslo er det tvert motsatte av en getto, og det er så langt fra ensartet som man får det. – Hvis det er noen som bor i getto er det Listhaug selv. På vestkanten, der hun bor, er det svært segregert, og man møter sjeldnere mennesker med andre bakgrunner. Her på østkanten er det variert befolkning, og det bor folk fra flere sosiale lag.Karin Ståhl Woldseth bor på Ellingsrud, rett i nærheten Furuset, og er leder i Oslo Frp bydel Alna. Hun synes Listhaug tar litt hardt i når hun kaller området for getto, men mener utviklingen går i feil retning. – Vi ser at det er stadig mer vold og utrygghet i bydelen, og dette er vi bekymret for. Selv om hun trives i bydelen sin, føler hun seg ikke alltid trygg. – Jeg kan med hånden på hjertet si at jeg synes det er kjekt å bli hentet på T-banen når det er mørkt. Det er noe med den tryggheten, sier hun.
Sylvi Listhaugs getto-utspill faller ikke i god jord på Oslos østkant.